คาดท่องเที่ยวดูดเงินเข้าไทย7.7แสนล.
นักท่องเที่ยวเดินทางเข้าไทยเพิ่ม ครึ่งปีทะลุ 9.7 ล้านคน คาดทั้งปีทะลุ 19.5 ล้านคน ทำเงินเข้าประเทศ 7.7 แสนล้าน
4 ส.ค. 2554

นักท่องเที่ยวเดินทางเข้าไทยเพิ่ม ครึ่งปีทะลุ 9.7 ล้านคน คาดทั้งปีทะลุ 19.5 ล้านคน ทำเงินเข้าประเทศ 7.7 แสนล้าน
สำนักงานเศรษฐกิจการคลัง ( สศค.) วิเคราะห์ว่า จากข้อมูลล่าสุด จำนวนนักท่องเที่ยวต่างชาติที่เดินทางเข้าประเทศในเดือน มิ.ย.2554 มีจำนวน 1.49 ล้านคน ขยายตัว 53.9% โดยในช่วงครึ่งแรกของปี มีนักท่องเที่ยวเดินทางมาไทยแล้วจำนวนทั้งสิ้น 9.7 ล้านคน ขยายตัวสูง 28.1% ถือว่าปรับตัวดีขึ้นจากปลายปี 2553 ที่ขยายตัวแค่ 12.6% โดยได้แรงหนุนจากตลาดเอเชียป็นหลัก โดยเฉพาะจากเอเชียตะวันออกเฉียงเหนือและอาเซียน 
ข้อมูลดังกล่าวสะท้อนว่าภาคการท่องเที่ยวต่างชาติมีบทบาทสำคัญในการช่วยสนับสนุนการขยายตัวทางเศรษฐกิจไทย ทั้งนี้ สศค.คาดว่า หากสถานการณ์การเมืองเข้าสู่ภาวะปกติ หรือไม่มีภัยธรรมชาติ การท่องเที่ยวต่างชาติน่าจะมีจำนวน 19.5 ล้านคน ขยายตัวได้ปีละ 22.7% และสามารถ สร้างรายได้ให้กับประเทศไม่น้อยกว่า 7.70 แสนล้านบาท
ก่อนหน้านี้ กระทรวงการท่องเที่ยวและกีฬา เตรียมทบทวนเป้ายอดนักท่องเที่ยวใหม่อีกครั้งหลังจากมีรัฐบาลใหม่ เพราะคาดว่ารัฐบาลจะมีมาตรการออกมาเพื่อกระตุ้นภาคการท่องเที่ยวให้ขยายตัวดีขึ้น นอกจากนี้ กระทรวงการท่องเที่ยวฯเตรียมจัดพิธีมอบเครื่องหมายรับรองมาตรฐานให้แก่ผู้ประกอบการท่องเที่ยวประจำปี 2554 ในวันที่ 15 ส.ค.นี้ ซึ่งจะเป็นการช่วยยกระดับคุณภาพให้บริการอุตสาหกรรมการท่องเที่ยวของไทยให้เป็นที่ยอมรับ และเพื่อรองรับประชาคมเศรษฐกิจอาเซียน ( AEC )